KIRJALLINEN KYSYMYS E-0791/03 esittäjä(t): Stavros Xarchakos (PPE-DE) komissiolle. EU:n rahoitus uskonnollisille järjestöille.



Virallinen lehti nro 242 E , 09/10/2003 s. 0177 - 0178



KIRJALLINEN KYSYMYS E-0791/03 esittäjä(t): Stavros Xarchakos (PPE-DE) komissiolle (14. maaliskuuta 2003) Aihe: EU:n rahoitus uskonnollisille järjestöille Kansainvälisen lehdistön mukaan yhteisön talousarviosta ja muista yhteisön aloitteista on annettu varoja uskonnollisille järjestöille. Voiko komissio ilmoittaa minulle niiden uskonnollisten järjestöjen nimet (tunnetut tai ei), jotka ovat saaneet rahoitusta yhteisön talousarviosta, sekä tuen määrän vuodesta 1995 alkaen? Onko mitään ortodoksisia järjestöjä tai elimiä rahoitettu samana ajanjaksona, ja jos on, mitä ne ovat? Voisivatko uskonnolliset järjestöt ja kirkot (esimerkiksi Kyproksen kirkko) laajentumisen myötä saada rahoitusta näistä yhteisön aloitteista sosiaalityön tukemiseen ja keskinäisen ymmärtämyksen ja uskonnollisen suvaitsevaisuuden lisäämiseen? Voitaisiinko kolmansissa maissa toimivat, laajaa sosiaalityötä tekevät kirkot (kuten Albanian ortodoksinen kirkko) sisällyttää näihin yhteisön aloitteisiin? Viviane Redingin komission puolesta antama vastaus (28. huhtikuuta 2003) Komissio ilmoittaa arvoisalle parlamentin jäsenelle, että unioni ei rahoita uskonnollisten järjestöjen toimintaa. Ainoastaan Church & Society Commission -järjestölle, jonka toimipaikkana on Bryssel ja joka toimii Sielu Euroopalle (Soul for Europe) -liikkeen sihteeristönä kyseiseen liikkeeseen kuuluvat suurimmat kirkkokunnat, kuten kristityt, islaminuskoiset ja juutalaiset, sekä lisäksi humanistit on myönnetty tukea, jotta se saattoi toimia uskonnollisten järjestöjen yhteensovittajana ja edustajana Euroopan tasolla vuosina 20002002. Parlamentti on varannut tuen budjettikohdasta A-3021. Myönnetyt summat olivat vuosina 2000, 2001 ja 2002 suuruudeltaan 44 000 euroa, 41 000 euroa ja 39 780 euroa. Unioni myöntää sitä vastoin vuosittain tukea Euroopan yhteistä etua ajaville, myös uskonnollisille, yhdistyksille ja liitoille sellaisia toimia ja hankkeita varten, joiden tavoitteena on hyödyttää Euroopan etua. Mainittakoon esimerkiksi Euroopan rakentamisen eettisten ja henkisten arvojen tarkastelemiseen liittyvä toiminta. Näitä tukia on myönnetty vuoteen 1998 asti unionin yleisen talousarvion budjettikohdasta A-3030 ja vuodesta 1998 alkaen budjettikohdasta A-3024. Vaikka tukea saavat elimet on perustettava ja rekisteröitävä lainmukaisesti jossakin 15 jäsenvaltiosta, toimintaa voidaan kuitenkin harjoittaa yhdessä ehdokasmaiden elimien kanssa. Kun on kyse ortodoksisista järjestöistä tai elimistä, erästä niistä on tuettu kaudella 20002002, nimittäin Kreetan ortodoksista akatemiaa (Académie Orthodoxe de Crète), jolle myönnettiin 22 473,50 euroa vuonna 2000 ja 25 000 euroa vuonna 2002 kahta eri hanketta varten. Tuet esitellään vuosittain budjettivallan käyttäjille (parlamentille ja neuvostolle), tänä vuonna 30. toukokuuta 2003 mennessä. Arvoisa parlamentin jäsen löytää näin ollen parlamentin kirjastosta kaikki tiedot, jotka liittyvät vuodesta 1995 alkaen myönnettyihin tukiin, komission tukea saavia järjestöjä koskevista kertomuksista (talousarvion A osasta, Rapports sur les bénéficiaires de subventions de la Commission). Kertomukset on myös julkaistu Europa-sivustolla osoitteessa http://europa.eu.int/comm/secretariat_general/sgc/info_subv/beneficiaries_en.htm.